Katolikos

**Katolikos** (flertall *katolikoi*; av gresk καθολικός, «ansvarlige for det hele») er en tittel som brukes om den geistlige lederen av enkelte kristne østkirker. Området som ligger under hans jurisdiksjon, heter *katolikat*.

Tittelen ble opprinnelig tatt i bruk på 300-tallet for å betegne en stedfortreder eller generalvikar av patriarken av Antiokia. Dette var nødvendig i områder som kirkelig sett lå innenfor patriarkatet Antiokia, men politisk sett utenfor Romerriket. Det fantes således katolikoi i Armenia, Iberia (dagens Georgia) og Mesopotamia (Irak/Iran/Syria/Tyrkia). Katolikoiene ledet dermed *[[autonom]]e*, dvs. delvis selvstyrte, delkirker av patriarkatet Antiokia. I&nbsp;tidens løp ble disse *[[autokefal]]e*, altså helt uavhengige kirkesamfunn. Ved uavhengigheten tilføyde de fleste katolikoiene *[[patriark]]* til tittelen sin. På grunn av ulike skismer og splittelser økte antallet katolikoi ytterligere.

De fleste av dagens katolikoi kan direkte avledes av urkristendommens tre katolikater.
# Katolikatet Edzjmiatsin i Armenia:
#* Katolikos av hele Armenia (med sete i Edzjmiatsin, Armenia) er overhodet for den autokefale armenske apostoliske kirke. Kirken kjenner også tittelen *patriark* (med sete i Jerusalem og Konstantinopel). Unik for den armenske apostoliske kirke er at en patriark har lavere kirkelig rang enn en katolikos.
#* Katolikos av Kilikia (med sete i Antelias, Libanon) er den armenske apostoliske kirkes andre katolikos. Han har lavere æresrang enn katolikos av hele Armenia.
#* Katolikos av Aghvank (med sete i Partaw, dagens Aserbajdsjan) var fra 706 til 1815 en tredje katolikos av den armenske apostoliske kirke som var underlagt katolikos av hele Armenia.
#* Katolikos av Aghtamar (med sete på øya Aghtamar, dagens Tyrkia) var fra 1113 til 1916 en fjerde katolikos av den armenske apostoliske kirke som var underlagt katolikos av hele Armenia.
#* Patriarken av Kilikia (med sete i Beirut, Libanon) fører *katolikos* som bitittel og er overhodet for den armenske katolske kirke, men underordnet paven.
# Katolikatet Mtskheta i Iberia:
#* Katolikos-patriarken av hele Georgia (med sete i Mtskheta, Georgia) er overhodet for den autokefale georgiske ortodokse kirke.
# Katolikatet Selevkia-Ktesifon i Mesopotamia:
#* Katolikos-patriarken av Østens assyriske kirke (med sete i Chicago, USA) er overhodet for Østens assyriske kirke (autokefal).
#* Katolikos-patriarken av Østens gamle kirke (med sete i Bagdad, Irak) er overhodet for Østens gamle kirke (autokefal).
#* Østens katolikos (med sete i Kottayam, India) er overhodet for den autokefale malankarisk-ortodoks-syriske kirke.
#* Katolikos av India (med sete i Kothamangalam, India) er overhodet for den autonome syrisk-ortodokse kirke av Malankara. Det er den syrisk-ortodokse kirkes nesthøyeste tittel etter patriarken av Antiokia (med sete i Damaskus, Syria).
#* Patriarken av Babylon (med sete i Bagdad, Irak) tiltales til tider som *katolikos* og er overhodet for den kaldeisk-katolske kirke, men underordnet paven.
#* Storerkebiskopen av Thiruvananthapuram (med sete i Thiruvananthapuram, India) fører *katolikos* som bitittel og er overhodet for den syro-malankariske katolske kirke, men underordnet paven.

* Patriarken av Etiopia (med sete i Addis Abeba, Etiopia) er overhodet for den autokefale etiopisk-ortodokse kirke. Han fører en bitittel som vanligvis oversettes med *katolikos* (*Re'ese Liqane Papasat*, ordrett «den første blant erkebiskopene»).